Document ID: 31999R2712

ΚΑΝΟΝΙΣΜΟΣ (ΕΚ) αριθ. 2712/1999 ΤΗΣ ΕΠΙΤΡΟΠΗΣ
της 20ής Δεκεμβρίου 1999
για την προκήρυξη δημοπρασίας της διάθεσης προς πώληση του ελαιολάδου που βρίσκεται στην κατοχή του ισπανικού και ελληνικού οργανισμού παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί κοινής οργανώσεως αγοράς στον τομέα των λιπαρών ουσιών(1), και ιδίως το άρθρο 3 παράγραφος 1,
Εκτιμώντας τα ακόλουθα:
(1) το άρθρο 2 του κανονισμού (ΕΟΚ) αριθ. 2754/78 του Συμβουλίου, της 23ης Νοεμβρίου 1978, περί της παρεμβάσεως στον τομέα του ελαιολάδου(2), όπως τροποποιήθηκε από τον κανονισμό (ΕΟΚ) αριθ. 2203/90(3), προβλέπει ότι η πώληση ελαιολάδου που βρίσκεται στην κατοχή των οργανισμών παρέμβασης πραγματοποιείται με δημοπρασία·
(2) σε εφαρμογή του άρθρου 12 παράγραφος 1 του κανονισμού αριθ. 136/66/ΕΟΚ του Συμβουλίου(4), όπως τροποποιήθηκε τελευταία από τον κανονισμό (ΕΚ) αριθ. 1638/98, που ισχύει έως τις 31 Δεκεμβρίου 1998, ο ισπανικός και ο ελληνικός οργανισμός παρέμβασης κατέχει ορισμένες ποσότητες ελαιολάδου·
(3) ο κανονισμός (ΕΟΚ) αριθ. 2960/77 της Επιτροπής, της 23ης Δεκεμβρίου 1977, περί των λεπτομερειών πωλήσεως του ελαιολάδου που ευρίσκεται στην κατοχή των οργανισμών παρεμβάσεως(5), όπως τροποποιήθηκε τελευταία από τον κανονισμό (ΕΟΚ) αριθ. 3818/85(6), καθόρισε τους όρους πώλησης των ελαιολάδων με δημοπρασία στην αγορά της Κοινότητας και για την εξαγωγή αυτών· η κατάσταση της αγοράς του ελαιολάδου είναι επί του παρόντος ευνοϊκή για τη διάθεση προς πώληση των εν λόγω ελαίων·
(4) η σημερινή κατάσταση της αγοράς των μη άμεσα εδώδιμων παρθένων ελαιολάδων, χαρακτηρίζεται από περιορισμένες διαθεσιμότητες σε σχέση με τη ζήτηση· για να εξασφαλιστεί, για τους περισσότερους επιχειρηματίες, ένας ελάχιστος εφοδιασμός που να καλύπτει τις άμεσες ανάγκες τους, είναι σκόπιμο να προβλεφθεί ότι κάθε επιχειρηματίας θα μπορεί να υποβάλει προσφορές για μια μέγιστη ποσότητα·
(5) πρέπει να καθοριστούν ειδικοί όροι για να διασφαλιστεί ο κανονικός ρυθμός διεξαγωγής των δραστηριοτήτων και ο έλεγχός τους·
(6) για το σκοπό αυτό, τα κράτη μέλη πρέπει να προβλέψουν όλα τα συμπληρωματικά μέτρα που είναι σύμφωνα με τις ισχύουσες διατάξεις για να διασφαλιστεί η ορθή εκέλεση της προβλεπόμενης δράσης, καθώς και η ενημέρωση της Επιτροπής·
(7) ως εκ τούτου, πρέπει να συμπληρωθεί ο μηχανισμός ελέγχου με τη δυνατότητα δειγματοληψίας επανελέγχου·
(8) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο οργανισμός παρέμβασης της Ισπανίας, Fondo Español de Garanthia Agraria, ονομαζόμενος κατωτέρω "FEGA", και της Ελλάδας, Διεύθυνση Αγορών Γεωργικών Προϊόντων, ονομαζόμενος κατωτέρω "ΔΙΔΑΓΕΠ" προκηρύσσουν δημοπρασία, σύμφωνα με τις διατάξεις του παρόντος κανονισμού και του κανονισμού (ΕΟΚ) αριθ. 2960/77 με σκοπό την πώληση στην κοινοτική αγορά παρθένων ελαιολάδων, των οποίων οι κατηγορίες διευκρινίζονται στην πρόσκληση υποβολής προσφορών σύμφωνα με το άρθρο 5 του κανονισμού (ΕΟΚ) αριθ. 2960/77. Οι ποσότητες για την πώληση, πριν από την αφαίρεση των ποσοτήτων που προορίζονται για τους απόρους της Κοινότητας στο πλαίσιο του οικονομικού έτους 2000, ανέρχονται σε 11000 τόνους και σε 12000 τόνους αντιστοίχως.
2. Κατά παρέκκλιση από το άρθρο 5 παράγραφος 2 του κανονισμού (ΕΟΚ) αριθ. 2960/77, επιτρέπεται στον ελληνικό και στον ισπανικό οργανισμό παρέμβασης, στην περίπτωση κατά την οποία η ποσότητα του ελαιολάδου που περιέχεται σε μια δεξαμενή υπερβαίνει τους 500 τόνους, να συστήσουν περισσότερες παρτίδες από ένα μόνο μέρος του ελαιολάδου αυτού.
Άρθρο 2
Η δημοσίευση της προκηρύξεως υποβολής προσφορών λαμβάνει χώρα στις 18 Ιανουαρίου 2000.
Η ανακοίνωση των παρτίδων ελαιολάδου που διατίθεται προς πώληση, καθώς και του τόσου αποθηκεύσεώς τους γίνεται με τοιχοκόλληση από το FEGA, στην έδρα του στη calle Beneficencia, 8, Ε-28004 Madrid και από τη ΔΙΔΑΓΕΠ στην έδρα της, οδός Αχαρνών 241, GR-11253 Αθήνα.
Αντίγραφο της πρόσκλησης των προσφορών που αναφέρονται ανωτέρω διαβιβάζεται αμέσως στην Επιτροπή.
Άρθρο 3
Οι προσφορές πρέπει να περιέλθουν, στις έδρες των οργανισμών παρέμβασης που αναφέρονται στο άρθρο 2, το αργότερο στις 14.00 (τοπική ώρα), στις 8 Φεβρουαρίου 2000.
Οι μη πωληθείσες παρτίδες θα διατεθούν προς πώληση σε μια δεύτερη δημοπρασία. Στην περίπτωση αυτή, οι προσφορές πρέπει να περιέλθουν στους σχετικούς οργανισμούς παρέμβασης το αργότερο στις 14.00 (τοπική ώρα), στις 29 Φεβρουαρίου 2000.
Η προσφορά γίνεται αποδεκτή μόνον εάν έχει υποβληθεί από φυσικό ή νομικό πρόσωπο που ασκεί δραστηριότητα στον τομέα του ελαιολάδου και είναι εγγεγραμμένο με την ιδιότητά του αυτή, τις 31 Δεκεμβρίου 1999, σε δημόσιο μητρώο ενός κράτους μέλους.
Επιπλέον, κάθε προσφέρων μπορεί να υποβάλει προσφορές μόνον για ανώτατη ποσότητα 500 τόνων.
Άρθρο 4
1. Όσον αφορά το μειονεκτικό παρθένο ελαιόλαδο, οι προσφορές γίνονται για ελαιόλαδο οξύτητας 3 βαθμών.
2. Όταν το έλαιο που κατακυρώνεται έχει βαθμό οξύτητας διαφορετικό από εκείνο για τον οποίο έγινε η προσφορά, η τιμή που πρέπει να πληρωθεί είναι ίση με την προσφερόμενη τιμή, αυξανόμενη ή μειούμενη σύμφωνα με την κατωτέρω κλίμακα:
- έως 3 βαθμούς οξύτητας:
αύξηση κατά 0,32 ευρώ για κάθε δέκατο βαθμού οξύτητας μικρότερης από 3 βαθμούς,
- πλέον των 3 βαθμών οξύτητας:
μείωση κατά 0,32 ευρώ για κάθε δέκατο βαθμού οξύτητας μεγαλύτερης από 3 βαθμούς.
Άρθρο 5
Δύο ημέρες το αργότερο μετά τη λήξη της προθεσμίας που προβλέπεται για την κατάθεση των προσφορών, οι σχετικοί οργανισμοί παρέμβασης διαβιβάζουν στην Επιτροπή ανώνυμο κατάλογο ο οποίος αναφέρει την υψηλότερη τιμή προσφοράς που έλαβε για κάθε παρτίδα που διαθέτει προς πώληση.
Άρθρο 6
Η ελάχιστη τιμή πωλήσεως ανά 100 χιλιόγραμμα ελαιολάδου καθορίζεται με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, με βάση τις ληφθείσες προσφορές, το αργότερο τη δέκατη εργάσιμη ημέρα μετά τη λήξη κάθε προθεσμίας που προβλέπεται για την υποβολή των προσφορών. Η απόφαση που καθορίζει την ελάχιστη τιμή πωλήσεως ανακοινώνεται αμέσως στο ενδιαφερόμενο κράτος μέλος.
Άρθρο 7
Με την επιφύλαξη των διατάξεων του άρθρου 10 του παρόντος κανονισμού, η πώληση του ελαιολάδου πραγματοποιείται από τους σχετικούς οργανισμούς παρέμβασης το αργότερο την πέμπτη εργάσιμη ημέρα μετά την ημέρα ανακοινώσεως της απόφασης που αναφέρεται στο άρθρο 6. Οι εν λόγω οργανισμοί παρέμβασης ανακοινώνουν στους οργανισμούς αποθεματοποίησης τον κατάλογο των παρτίδων που δεν έχουν κατακυρωθεί.
Άρθρο 8
Η εγγύηση που αναφέρεται στο άρθρο 7 του κανονισμού (ΕΟΚ) αριθ. 2960/77 καθορίζεται σε 18 ευρώ ανά 100 χιλιόγραμμα.
Άρθρο 9
Η αποζημίωση αποθεματοποίησης που αναφέρεται στο άρθρο 15 του κανονισμού (ΕΟΚ) αριθ. 2960/77 είναι ίση προς 3 ευρώ ανά 100 χιλιόγραμμα.
Άρθρο 10
Με την επιφύλαξη των διατάξεων των παραγράφων 1 και 2 του άρθρου 11 του κανονισμού (ΕΟΚ) αριθ. 2960/77, πριν από την παραλαβή της παρτίδας που κατακυρώθηκε, οι οργανισμοί παρέμβασης, οι υπερθεματιστές και οι οργανισμοί αποθήκευσης προβαίνουν σε δεγματοληψία επανελέγχου και στην ανάλυση του δείγματος αυτού, σύμφωνα με το άρθρο 2 παράγραφοι 4 και 5 του κανονισμού (ΕΟΚ) αριθ. 3472/85 της Επιτροπής(7).
Οι οργανισμοί παρέμβασης πρέπει να διαθέτουν το τελικό αποτέλεσμα των αναλύσεων που έχουν πραγματοποιηθεί στο δείγμα αυτό το αργότερο την 30ή εργάσιμη ημέρα μετά από την ημέρα ανακοίνωσης της απόφασης που αναφέρεται στο άρθρο 6.
α) Εάν το τελικό αποτέλεσμα των αναλύσεων που πραγματοποιήθηκαν επί του εν λόγω δείγματος δείχνει διαφορά μεταξύ της ποιότητας ελαιολάδου που πρέπει να παραληφθεί και της περιγραφής της ποιότητας που περιλαμβάνεται στην προκήρυξη των προσφορών, επιβεβαιώνοντας παράλληλα ότι πρόκειται για το ελαιόλαδο που αναφέρεται στο σημείο 1 του παραρτήματος του κανονισμού αριθ. 136/66/ΕΟΚ, εφαρμόζονται οι ακόλουθες διατάξεις:
i) οι οργανισμοί παρέμβασης ενημερώνουν σχετικά την ίδια ημέρα τις υπηρεσίες της Επιτροπής, σύμφωνα με το παράρτημα Ι, καθώς και τους οργανισμούς αποθεματοποίησης και τους υπερθεματιστές·
ii) οι υπερθεματιστές μπορούν:
- είτε να αποδεχθούν να παραλάβουν την παρτίδα με τη διαπιστωθείσα ποιότητα,
- είτε να αρνηθούν να παραλάβουν την εν λόγω παρτίδα, κατά παρέκκλιση από τη δήλωση που υποβλήθηκε σύμφωνα με το άρθρο 7 παράγραφος 6 στοιχείο β) του κανονισμού (ΕΟΚ) αριθ. 2960/77. Στην περίπτωση αυτή, οι υπερθεματιστές πληροφορούν την ίδια ημέρα τους οργανισμούς παρέμβασης και την Επιτροπή σύμφωνα με το παράρτημα ΙΙ.
Εφόσον τηρηθούν οι διατυπώσεις αυτές, αποδεσμεύονται αμέσως απ' όλες τις υποχρεώσεις τους για την εν λόγω παρτίδα συμπεριλαμβανομένων και των εγγυήσεων.
β) Εάν το τελικό αποτέλεσμα των αναλύσεων που πραγματοποιήθηκαν στο δείγμα αυτό παρουσιάζει διαφορετική ποιότητα από την ποιότητα του ελαιολάδου που αναφέρεται στο στοιχείο 1 του παραρτήματος του κανονισμού αριθ. 136/66/ΕΟΚ:
- οι οργανισμοί παρέμβασης πληροφορούν την ίδια ημέρα τις υπηρεσίες της Επιτροπής σύμφωνα με το παράρτημα Ι, καθώς και τους οργανισμούς αποθεματοποίησης και τους υπερθεματιστές,
- οι υπερθεματιστές πληροφορούν την ίδια ημέρα τους οργανισμούς παρέμβασης ότι είναι αδύνατο να παραλάβουν την εν λόγω παρτίδα και ενημερώνουν την ίδια ημέρα την Επιτροπή, σύμφωνα με τα παραρτήματα Ι και ΙΙ.
Εφόσον τηρηθούν οι διατυπώσεις αυτές, αποδεσμεύονται αμέσως απ' όλες τις υποχρεώσεις τους για την εν λόγω παρτίδα συμπεριλαμβανομένων και των εγγυήσεων.
Κατά παρέκκλιση από τις διατάξεις του άρθρου 13 δεύτερο εδάφιο του κανονισμού (ΕΟΚ) αριθ. 2960/77, η παραλαβή του συνόλου της παρτίδας που κατακυρώθηκε πρέπει να ολοκληρωθεί το αργότερο την 70ή ημέρα μετά από αυτή της ανακοίνωσης που προβλέπεται στο άρθρο 6.
Άρθρο 11
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 1999.

Labels: 3
18
17